হযরত মরিয়ম আলাইহিসসাল্লাম হচ্ছেন হযরত ঈসা আলাইহিসসাল্লাম এর মাতা। খ্রিষ্টানরা উনাকে মাতা মেরী বলে ডাকে। আল-কোরানে সূরা মরিয়ম এবং সূরা আল-ইমরান নামে দুই টি সূরা রয়েছে। সেখানে হযরত মরিয়ম আলাইহিসসাল্লাম সম্পর্কে আলোচনা করা হয়েছে। ইমরান হচ্ছেন হযরত মরিয়ম আলাইহিসসাল্লাম এর পিতা। উনি ছিলেন বায়তুল মোকাদ্দাস মসজিদের সম্মানিত ইমাম। হযরত মরিয়ম  আলাইহিসসাল্লাম এর মায়ের নাম ছিল হান্না কিংবা হাসনা। উনি ছিলেন নিঃসন্তান। উনার মায়ের মনের বাসনা ছিল যে উনার কোন সন্তান হলে উনি সেই সন্তান কে বায়তুল মোকাদ্দাস মসজিদের খেদমতের জন্য উৎসর্গ করবেন পবিত্র কোরানে ঘটনাটি এভাবে উল্লেখ আছে -  অতঃপর যখন সে ( ইমরানের স্ত্রী ) সন্তান প্রসব করলো তখন সে বলে উঠলোঃ হে পরওয়ারদিগার ! আমি তো মেয়ে প্রসব করেছি এবং পুত্র সন্তান তো এই কন্যা সন্তানের মত নয়।  ( সূরা আল-ইমরান-৩৬ ) অর্থ্যাৎ ছেলে ও মেয়ে তো একরকম নয়। তখন ইমরানের স্ত্রীর এই অভিযোগের সাথে সাথে আল্লাহ সুবহানাতায়াল  উত্তর দিচ্ছেন,  আল্লাহ তো জ্ঞাত রয়েছেন সে যা প্রসব করেছে সে সম্পর্কে।  অর্থ্যাৎ আল্লাহ সুবহানাতায়াল তাঁর দোয়া কবুল করেছেন এবং সে দোয়ার পরিপ্রেক্ষিতেই তিনি জেনে শুনে এ সন্তান দান করেছেন।